Madonsela: ‘Zuma weet van bewyse wat hom betrek’Pres. Jacob Zuma en adv. Thuli Madonsela. Adv. Thuli Madonsela, die uittredende openbare beskermer (OB), het ŉ eis van pres. Jacob Zuma verwerp waarin hy uitstel vra in die OB se ondersoek na bewerings van staatskaping deur die invloedryke Gupta-familie. Madonsela ondersoek bewerings dat die Gupta-familie ŉ uitgebreide invloed op die regering se besluite het met hul beweerde betrokkenheid by die aanstelling van kabinetsministers en raadslede van staatsbeheerde maatskappye. Sy stel ook ondersoek in na die Guptas se beweerde onbehoorlike en moontlik korrupte invloed op die toekenning van tenders en lisensies aan maatskappye wat bande het met die familie. Die ondersoek volg op aandrang van die DA en ŉ kerk nadat Mcebisi Jonas, adjunkminister van finansies, vroeër vanjaar op rekord bevestig het die Gupta-familie het hom verlede jaar die pos van minister van finansies aangebied voordat Nhlanhla Nene afgedank is. Die presidensie het Maandag gesê hy het Madonsela formeel versoek om teen Dinsdag te bevestig dat haar kantoor nie die ondersoek sal afhandel of ŉ verslag uitreik alvorens enige bewyse, wat Zuma betrek, aan hom verskaf is of hy geleentheid gegun is om getuies in die ondersoek te ondervra nie. Die presidensie het Madonsela daarvan beskuldig dat sy die amp van haar kantoor verontagsaam het deur hom toegang te weier tot getuies en dokumente in haar ondersoek wat sy wil afhandel voor haar termyn vandeesweek verstryk. Aldus ŉ verklaring deur die presidensie het Zuma twee dae kennisgewing ontvang voor Madonsela hom verlede Donderdag ondervra het, en daar is van hom verwag om te oor sake waaroor hy geen vooraf kennisgewing ontvang het nie. “Pres. Zuma is sedert 22 Maart vanjaar behoorlik ingelig oor die aard van die vrae en die geleentheid gegun om sy bewyse in plek te kry,” het Madonsela gevolglik in ŉ verklaring gesê. “Hy is Saterdag 1 Oktober voorsien van afskrifte van al die bewyse waarin hy impliseer word. Sy prokureur het Donderdag 6 Oktober vir die eerste keer versoek om getuies te ondervra toe hy versoek het dat die ondersoek uitgestel moet word om deur die nuwe OB [adv. Busisiwe Mkhwebane] oorgeneem te word.” Madonsela het gesê dit is in die president se belang om verantwoording te doen op die beweringe teen hom. Sy het bygevoeg dit is in die belang van openbare vertroue dat die ondersoek so gou moontlik afgehandel word. Madonsela het ŉ dringende beroep op Zuma gedoen om die vrae te beantwoord wat sy aan hom gestel het en hom ook aangeraai om sy vrae aan die getuies by haar in te dien sodat dit namens hom gestel kan word. “Dit is kommerwekkend dat die president by twee geleenthede onderneem het om vrae te beantwoord, maar sy besluit verander wanneer die tyd aanbreek.”